

 **Република Србија**

**МИНИСТАРСТВО ИНФОРМИСАЊА**

 **И ТЕЛЕКОМУНИКАЦИЈА**

**ИЗВЕШТАЈ О СПРОВЕДЕНОМ КОНКУРСУ ЗА СУФИНАНСИРАЊЕ ПРОJЕКАТА ПРОИЗВОДЊЕ МЕДИЈСКИХ САДРЖАЈА ЗА ТЕЛЕВИЗИЈЕ У 2025. ГОДИНИ**

**јул 2025. године**

Министарство информисања и телекомуникација је на основу члана 27. став 8. Закона о јавном информисању и медијима („Службени гласник РС”, брoj 92/23) припремило извештај о спроведеном Конкурсу за суфинансирање проjеката производње медијских садржаја за телевизије у 2025. години.

1. **Основни подаци о Конкурсу**

Министарство је на основу члана 16. став 1. тачка 4.) и члана 20. Закона о јавном информисању и медијима („Службени гласник РС”, брoj 92/23), Правилника о суфинансирању пројеката за остваривање јавног интереса у области јавног информисања („Службени гласник РС” брoj 6/24), Уредбе о условима и критеријумима усклађености државне помоћи у области јавног информисања („Службени гласник РС” број 9/22) и Одлуке о расписивању конкурса за суфинансирање пројеката у области јавног информисања у 2025. години Број: 000062484 2025 13460 003 005 000 001 од 27. јануара 2025. године расписало Конкурс за суфинансирање проjеката производње медијских садржаја за телевизије у 2025. години. Конкурс је био расписан у периоду од 1. фебруара 2025. године до 17. марта 2025. године, а јавни позиви су објављени на веб-сајту Министарства информисања и телекомуникација и на Јединственом информационом систему за спровођење и праћење суфинансирања пројеката у области јавног информисања (у даљем тексту: ЈИС).

 Учесници конкурса су могли поднети захтев за суфинансирање пројекта у износу који не прелази 50% оправданих трошкова вредности пројекта.

1. **Намена Конкурса**

Намена конкурса је пружања финансијске подршке производњи медијских садржаја који доприносе остваривању јавног интереса у области јавног информисања, дефинисаног чланом 15. Закона о јавном информисању и медијима.

1. **Критеријуми за оцену пројеката**

Критеријуми на основу којих су пројекти оцењивани су:

1) *Мера у којој је предложена пројектна активност подобна да оствари јавни интерес у области јавног информисања*, а посебно:

1. релевантност пројекта;

2. изводљивост пројекта;

3. праћење реализације пројекта;

4. капацитети предлагача пројекта;

5. доступност садржаја циљној групи;

6. буџет и оправданост трошкова.

2) *Мера у којој се медиј путем кога ће бити реализован пројекат придржава професионалних и етичких стандарда*:

1. да ли су медију путем којег ће бити реализован пројекат изречене мере од Регулаторног тела за електронске медије, у последњих годину дана, због кршења професионалних и етичких стандарда;

 2. тежина прекршаја и учесталост понављања.

* 1. **Ближи критеријуми за оцену пројеката**

Јавним позивом су дефинисани ближи критеријуми, односно приоритетне теме:

* очување српског идентитета, српског језика и српског ћириличног писма;
* политичка, међунационална, међуверска и други облици толеранције и разумевање;
* превенција и заштита од дискриминације;
* култура јавног дијалога;
* сузбијање говора мржње и лажних вести у медијима;
* безбедност деце на интернету;
* медијска писменост;
* владавина права;
* заштита података о личности, а посебно личности малолетника;
* улога и значај цивилног друштва;
* дигитализација и вештачка интелигенција;
* безбедност новинара;
* развој критичког мишљења;
* друштвене и породичне вредности;
* подстицање рађања;
* афирмативни садржаји за децу и младе;
* нове форме популарне културе;
* српска уметност и традиција;
* култура сећања;
* обележавање годишњица: 80 година пробоја заточеника система концентрационих и логора смрти НДХ у Јасеновцу, 80 година победе над нацизмом, фашизмом и усташтвом у Другом Светском рату, 210 година подизања Таковског устанка, 190 година Сретењског устава и 850 година од рођења Светог Саве I Српског;
* развој науке и образовања;
* равномерни регионални развој;
* унапређење и проширење пољопривредне производње;
* прехрамбена безбедност;
* безбедност саобраћаја;
* превенција насиља у породици, родно заснованог насиља и насиља уз употребу оружја;
* смањење ризика социјалне искључености припадника осетљивих група;
* родна димензија у друштвеној пракси и институцијама друштва;
* борба против корупције;
* борба против организованог криминала;
* борба против трговине људима;
* превенција тероризма;
* спречавање злоупотребе психоактивних супстанци;
* заштита сексуалног и репродуктивног здравља;
* спречавање злоупотребе оружја;
* јавно здравље и здравствене потребе становништва.

Учесници су, осим на приоритетне, могли да предложе суфинансирање пројекта и на друге теме које доприносе остваривању јавног интереса у области јавног информисања.

1. **Финансијски аспекти конкурса**

За реализацију Конкурса за суфинансирање проjеката производње медијских садржаја за телевизије у 2025. години опредељено је 100.000.000,00 динара. Средства су планирана на економским класификацијама: 77.500.000,00 на 424 - са које су додељена привредним друштвима и предузетницима и 22.500.000,00 на 481 - са које су додељена организација цивилног друштва, синдикатима и верским организацијама. Од планираног износа утрошено је 93.830.000,00 динара, односно нису утрошена сва средства на економској класификацији 481 већ је утрошено 16.330.000,00 динара.

 Учесници су за реализацију пројеката тражили укупно 361.457.288,00 динара, што је 3,61 пута више у односу на износ опредељених средстава за реализацију конкурса.

*Табела 2. Приказ опредељених и тражених средстава по конкурсима*

|  |  |  |  |
| --- | --- | --- | --- |
| **РБ** | **Назив конкурса** | **Тражена средства у 2024. години** | **Тражена средства у 2025. години** |
| 1. | Конкурс за суфинансирање пројеката производње медијских садржаја за телевизије у 2025. години | 261.147.859,00 | 361.457.288,00 |

 Најмањи износ средстава који је могао да буде одобрен за суфинансирање пројекта је 900.000,00 динара, а највећи 5.000.000,00 динара.

1. **Пријављени пројекти**

На Конкурс за суфинансирање проjеката производње медијских садржаја за телевизије у 2025. години путем ЈИС-а пристигло је укупно 178 пријава. Проверу поднетих пријава извршила је стручна служба министарства. Провера се односила на испуњеност услова за учешће на конкурсу. Због неиспуњавања услова конкурса, датих у jавном позиву, решењем је одбачено 7 пројектних пријава. Одбачене пројекте комисија није разматрала.

1. **Именовање и улога стручне комисије**

За Конкурс за суфинансирање проjеката производње медијских садржаја за телевизије у 2025. години кандидати за чланове стручне комисије пријављивали су се путем ЈИС-а. Биографије кандидата за чланове комисије вредноване су путем ЈИС-а на основу бодовне листе за оцену биографија и кандидати су се на конкурс пријављивали са већ раније оствареним бројем бодова. На две ранг листе пријављених кандидата, на основу броја добијених бодова стигло је 7 пријава кандидата за чланове комисије, од којих су 4 пријаве новинарских и медијских удружења и 3 пријаве теоретичара, аналитичара и практичара из области медија који су се самостално пријавили. Министар је на основу ранг листе Решењем о именовању чланова Комисије за Конкурс за суфинансирање проjеката производње медијских садржаја за телевизије у 2025. години, број: 001072733 2025 13460 003 005 012 002 од 21. марта 2025. године именовао петочлану комисију за оцену пројеката.

Већина чланова комисије именована је на предлог новинарских и медијских удружења. Решење о именовању чланова комисија доступно је на веб сајту Министарства информисања и телекомуникација на адреси: <https://mit.gov.rs/extfile/sr/15714/Resenje1.pdf> и на ЈИС-у [https://jis.mit.gov.rs/grants/2b738bfc-587e-47ae-b0b9-91ccfd208cb3/grants/f030a374-2779-456f-99b7-5824d5fbae27/committee-applicants](https://jis.mit.gov.rs/grants/9dc1a8bf-38ea-4f24-b62e-ad4399d38be5)

Чланови комисија су потписали Пословник о раду, Изјаву о непостојању сукоба интереса и Уговор о делу, којим су се обавезали да размотре и оцене пројекте у складу са критеријумима утврђеним Законом о јавном информисању и медијима, Правилником о суфинансирању пројеката за остваривање јавног интереса у области јавног информисања, наменом и критеријумима конкурса, датим у јавном позиву којим је расписан конкурс и смерницама за дефинисање и правдање трошкова пројеката.

Пријаве пристигле на конкурс чланови комисије су оценили на порталу Јединственог информационог система у складу са прописаним критеријумима. Такође, члановима Комисије је указано да је у ЈИС-у администратор мера – Регулаторно тело за електронске медије унео изречене мере за медије, што представља један од општих критеријума који се узима у обзир приликом оцењивања самих пројеката.

Након оцене сваког појединачног пројекта од стране свих чланова комисије бодови су аутоматски сабрани и формирана је ранг листа пројеката, на основу које је комисија на заједничком састанку у министарству предложила износ средстава за сваки подржани пројекат, у складу са опредељеним износом за реализацију конкурса, расподељеним по економским класификацијама 424 и 481. За пројекте који су добили мањи износ средстава од траженог, комисија је одредила врсту ревидирања активности и предложеног буџета.

1. **Подржани пројекти**

Одлуку о расподели средстава у виду решења, са образложењем, донео је министар, на основу предлога комисија. Од укупно разматраних 171 пројекта подржано је 63, средствима у износу од 93.830.000,00 динара.

Већина пројеката је подржана мањим од траженог износа, па су подносиоци били дужни да доставе Министарству ревидирану пријаву и ревидирани буџет пројекта.

*Табела 4. Приказ броја пројеката пријављених на конкурс и износ додељених средстава*

|  |  |  |  |  |  |  |
| --- | --- | --- | --- | --- | --- | --- |
| **РБ** | **Назив конкурса** | **Средства додељена на конкурсу** | **Укупан број пројеката** | **Број одбачених пројеката** | **Број разматраних пројеката** | **Број подржаних пројеката** |
| 1. | Конкурс за суфинансирање пројеката производње медијских садржаја за телевизије у 2025. години | 93.830.000,00 | 178 | 7 | 171 | 63 |

На веб сајту Министарства информисања и телекомуникација на адреси: <https://mit.gov.rs/vest/13722/konkurs-za-sufinansiranje-projekata-proizvodnje-medijskih-sadrzaja-za-televizije-u-2025-godini.php> и на ЈИС-у <https://jis.mit.gov.rs/grant-owners/2b738bfc-587e-47ae-b0b9-91ccfd208cb3/grants/f030a374-2779-456f-99b7-5824d5fbae27> објављена су следећа документа:

* ранг листа пројеката,
* записник о раду комисије,
* предлог комисије о расподели средстава и
* решење о расподели средстава.
1. **Тематска разноврсност подржаних пројеката**

Укупан број подржаних пројеката према темама и областима износи 63, што указује на релативно добру разноврсност у избору тема које су биле предмет подршке у оквиру медијских и других пројеката. Најзаступљенија тема је родна димензија у друштвеној пракси и институцијама друштва, са подршком за укупно 6 пројеката. Ово говори о повећаном интересовању и потреби за медијским садржајима који се баве питањима родне равноправности, улогом родних политика у друштву и видљивошћу родних аспеката у јавном дискурсу. Значајан број пројеката посвећен је култури, односно културним добрима и култури сећања, са по 5 пројеката у обе области, што указује на континуирану бригу о очувању културне баштине и историјске свести. Поред тога, у домену културе, истакнута је и тема обележавања годишњица са 4 подржана пројекта, што одражава напоре у подстицању културних манифестација и јачању идентитета кроз колективно сећање. Образовне теме су такође добро заступљене — у области науке и образовања подржано је 3 пројекта, као и теме које се односе на очување српског идентитета и језика (укупно 4 пројекта под различитим називима у вези са националним и културним идентитетом), што је посебно важно за медијске садржаје који имају за циљ јачање културног и националног самосвести.

Темe везане за здравље и социјалне аспекте, као што су јавно здравље и здравствене потребе становништва и смањење ризика социјалне искључености припадника друштвено осетљивих група, имају по 2 пројекта, што показује свест о важности ових друштвених питања. Сродне теме попут спорта и физичке културе и туризма такође имају по 2 подржана пројекта, што указује на тежњу ка развоју активности које доприносе квалитету живота и промоцији локалних ресурса.

С друге стране, многе теме имају по један подржани пројекат, што може указивати на експерименталне или иницијалне активности у тим областима, као и на напоре да се покрију широк спектар тема од активизма, преко гастрономије и верских садржаја, до употребе вештачке интелигенције. Ово говори о потреби за различитошћу у медијским садржајима, али и о могућностима за будуће фокусирање и јачање појединих тема.

Све укупно, анализирани подаци показују да је распон подржаних тема широк и покрива кључне друштвене, културне, здравствене и економске области. Важно је приметити да су теме везане за идентитет и културу и даље међу приоритетима, али да се истовремено изражава интересовање и за модерне изазове као што су родна равноправност, употреба нових технологија и инклузивност.

*Табела 5. Приказ броја подржаних пројеката по темама и областима*

|  |  |
| --- | --- |
| Тема/Област | Укупан број подржаних пројеката |
| Активизам | 1 |
| Афирмативни садржаји за децу | 1 |
| Афирмативни садржаји за младе | 2 |
| Безбедност саобраћаја | 2 |
| Верски садржаји | 1 |
| Гастрономија | 1 |
| Друштво  | 1 |
| Заштита животне средине | 1 |
| Информативни програм | 1 |
| Јавно здравље и здравствене потребе становништва | 2 |
| Култура сећања | 5 |
| Културна добра | 5 |
| Насиље | 1 |
| Наука и образовање | 3 |
| Нове форме популарне културе | 1 |
| Обележавање годишњица | 4 |
| Очување националног и културног идентитета | 2 |
| Очување српског идентитета, српског језика и српског ћириличног писма | 3 |
| Очување српског националног и културног идентитета, језика и писма | 1 |
| Подстицање рађања | 1 |
| Превенција болести зависности | 1 |
| Превенција и заштита од дискриминације | 1 |
| Предузетништво | 1 |
| Привредни развој | 1 |
| Равномерни регионални развој | 1 |
| Реаговање у ванрендним ситуацијама | 1 |
| Родна димензија у друштвеној пракси и институцијама друштва | 6 |
| Самостални живот и укључивање у заједницу особа са инвалидитетом | 1 |
| Село и пољопривредни потенцијали | 2 |
| Смањење ризика социјалне искључености припадника друштвено осетљивих група | 2 |
| Спорт и физичка култура | 2 |
| Српска музичка традиција | 1 |
| Туризам | 2 |
| Улога и значај цивилног друштва;  | 1 |
| Употреба вештачке интелигенције  | 1 |

Корисници средстава чији су пројекти подржани путем конкурса имали су обавезу да доставе изјаву о објављивању/емитовању произведеног медијског садржаја, односно изјаву о реализацији планираних активности осам дана пре почетка објављивања/емитовања медијског садржаја односно пре реализације догађаја.

До 31.07.2025. свега 10% корисника средстава је доставило изјаве о објављивању/емитовању произведеног медијског садржаја на основу којих је урађен приказ жанровске разноврсности према врсти медија. Један број корисника навео је у изјави да ће садржај бити реализован кроз више жанрова (нпр: вест, извештај, репротажа, интервју, чланак) па је као преовлађујући сматран први жанр који је наведен.

*Табела 6. Жанровска разноврсност реализованих садржаја - према врсти медија*

|  |  |  |
| --- | --- | --- |
| **РБ** | **Жанр** | **ТВ** |
| 1 | Вест  | 1 |
| 2 | Документарни садржаји | 1 |
| 3 | Интервју | 1 |
| 4 | Tелевизијска емисија | 2 |
| 5 | Репортажа | 3 |